Julefortællingen til oplæsning i de mindste klasser

Julefortællingen begynder med en ung pige, som hed **Maria**.

Maria levede for lidt over 2000 år siden i landet Israel i en lille by, der hedder Nazareth. Den by ligger der endnu. Maria var ikke gift endnu.

En dag skete der noget fantastisk og mærkeligt for Maria, så mærkeligt, at Maria blev både glad og bange, for lige pludselig stod der en engel foran Maria. Det var en betydningsfuld engel, der hed **Gabriel**. Sådan en engel blev kaldt en ærkeengel.

Ærkeenglen Gabriel sagde til Maria, at hun ville komme til at opleve det største et menneske nogen sinde havde oplevet. Maria skulle føde et helt særligt barn, som skulle være Guds Søn. Ærkeenglen kom med denne besked fra Gud til Maria. Det var derfor Maria blev både glad og bange. Maria sagde, Ja, tak, jeg vil gerne føde dette barn.

Maria var ikke gift, men hun var begyndt at se en mand, der hed **Josef**. Hun var endda blevet forlovet med ham. Og nu måtte Maria selvfølgelig fortælle det, hun havde oplevet, til Josef, og at hun skulle føde et barn. Hun var selvfølgelig bange for, at Josef ville blive vred på hende, for Josef var ikke far til barnet.

Det blev også meget svært for Josef, og han tænkte på at forlade Maria. Men en nat fik han en drøm, hvor han hørte en engel sige til ham, at han ikke skulle være bange for at gifte sig med Maria. Hendes barn var Guds Søn og Josef fik også at vide, at han skulle give barnet navn, nemlig navnet Jesus. De fleste navne betyder jo noget, og Jesus betyder, at Gud vil hjælpe og frelse mennesker. Så nu flyttede Maria hjem til Josef.

Efterhånden nærmede tiden sig til, at Maria skulle føde. Men så skete der noget. **Kejseren** i Rom hedAugustus og det var ham, derbestemte det meste i verden dengang. Han ville vide, hvor mange mennesker der boede i Romerriget. For så vidste han bedre, hvor mange penge han kunne få, når alle de mange mennesker skulle betale skat til ham. Alle skulle gå hen og blive skrevet op med deres navn på en lang liste. Og man skulle gå hen til den by, hvor manden i familien stammede fra. Så nu måtte **Maria sidde på et æsel** og **Josef** gå ved siden af hele vejen hen til en by, der hedder Betlehem.

Der var mange andre mennesker, der også skulle til Betlehem, for Betlehem var en berømt by, selv om den kun var en lille by. Derfor blev det også svært for Josef og Maria at finde et hotel, hvor de kunne bo. Og nu var der ikke ret lang tid tilbage før Maria skulle føde. Til sidst måtte de opgive at finde et rigtigt hotel. Det eneste, de kunne finde, var en slags **stald**, hvor der også var nogle dyr. Der var ikke senge i stalden og selvfølgelig heller ingen lille vugge, som et nyfødt barn kunne ligge i. De måtte finde på et andet sted at lægge Jesus, når han blev født.

Her i stalden fødte Maria **Jesusbarnet** og lagde ham i en krybbe i noget varmt tøj, som hun havde taget med på rejsen. Fødslen skete midt om natten, som fødsler ofte gør.

Mon der var andre, der vidste noget om, hvad der lige var sket der inde i stalden? De fleste mennesker sov lige nu. Jo, **englene** vidste det godt, og de var så glade, at de begyndte at synge for nogle **hyrder**, der stadig var vågne midt om natten. De var ikke ret langt væk fra stalden og her passede de på deres mange **får**. Englene fortalte hyrderne, hvad der var sket og hvor stort og godt det var, at Jesu var blevet født. Han skulle blive verdens frelser og hjælper. Og englene tilbad Gud og sagde, at der ville komme fred til mennesker.

Nu var hyrderne vildt glade. De skyndte sig af sted og de fandt Maria og Josef og barnet i stalden. De kunne slet ikke lade være med at fortælle alle de mødte, hvad de havde oplevet.

Men der kom også andre til stalden denne første julenat. Der kom **tre vise mænd**. De kom ridende på kameler. De havde været længe undervejs og var nu meget langt væk hjemmefra, hvor de boede. De havde ikke rigtig vidst hvilken by, de skulle tage hen til, men de var bare sikre på, at de skule rejse til landet Israel. De var nemlig stjernetydere og så de var også rige. De var overbevist om, at der skulle fødes en ny konge i Israel. Ham ville de møde. Det var derfor, de var rejst af sted hjemmefra.

Der var allerede en konge i Israel. Han hed **Herodes**. De vise mænd var derfor først rejst til Jerusalem for at tale med kong Herodes. Men Herodes var blevet forvirret og viste ikke så meget om hverken stjernetydning eller religion, så Herodes spurgte de klogeste, han kendte. De hed de skriftkloge. De vidste nemlig alt, hvad der stod i de hellige bogruller, især om alt det, som de troede på om Gud, og om alt, hvad Gud havde lovet engang skulle ske. Og ganske rigtigt, sagde de skriftkloge. Gud har lovet, at der skal fødes en konge engang i Betlehem.

Nu vidste de tre vise mænd, hvad de ville gøre. De ville gå videre imod Betlehem. Når de stod og kiggede på himlen og på stjernerne i Jerusalem, så de noget mærkeligt. De stjerner, som de hele tiden havde holdt øje med lyste nu meget kraftigere end tidligere. Det lignede én stor lysende stjerne. De vise mænd skyndte sig af sted imod Betlehem, for **stjernen** var i den retning. Lige oven over byen Betlehem.

Det var et stort øjeblik, da døren gik op ind til stalden. Her var allerede **Maria**, **Josef**, **Jesusbarnet** i krybben og de fattige **hyrder**. Alle taknemmelige og glade og fuld af forbavselse over alt de, de hørte om og oplevede. Og nu kom der også tre rige vismænd. De havde gaver med, som de tænkte, ville passe godt til en ny konge: **Guld, røgelse og myrra**. Og nu gjorde de vise mænd noget, som man sjældent gør. De bøjede sig helt ned imod jorden foran Jesusbarnet i krybben og tilbad ham. Det gjorde de, fordi de troede på, at barnet var Guds Søn. Nu var det rigtig juleaften.

Men **kong Herodes** oppe i Jerusalem havde ikke glemt, hvad de tre vise mænd havde fortalt ham. Han ville ikke have, at der skulle komme en ny konge. Han blev misundelig og vred og sendte nogle soldater af sted for at lede efter barnet.

Igen havde **Josef** en drøm, hvor en engel talte til ham og sagde, at han straks skulle flygte med **Maria** og **barnet** til **Ægypten** og blive der, indtil Herodes døde. Herodes var nemlig ved at være en gammel mand. Da han døde få år senere, rejste Maria, Josef og Jesus tilbage byen Nazareth, hvor de først havde boet. Her voksede Jesus op og levede indtil han blev voksen.